18.		Žiadosť o zmenu dňa začatia výkonu daňovej kontroly
			(§ 46 zákona č. 563/2009 Z. z. o správe daní – daňový poriadok)
RANILA, s.r.o., Šalviová 22, Trenčín, IČO, DIČ, IČ DPH
Doporučene
Daňový úrad TRENČÍN
K dolnej stanici 22
911 33 Trenčín
Trenčín 20. 2. 2022
Vec:		Žiadosť o zmenu dňa začatia výkonu daňovej kontroly
Dňa 15. 6. 2022 nám bolo doručené oznámenie o začatí výkonu daňovej kontroly, v ktorom je uvedený deň začatia daňovej kontroly na 4. 7. 2022 na dani z príjmov právnickej osoby za zdaňovací obdobie roku 2020 a na dani z motorových vozidiel za zdaňovacie obdobie 2020.
Týmto žiadam v súlade s § 46 ods. 1 zákona č. 563/2009 Z. z. o správe daní (daňový poriadok) o zmenu – posunutie tohto termínu začatia daňovej kontroly z dôvodu, že dňa 23. 6. 2022 nastupujem na kúpeľné pooperačné liečenie. Začatie daňovej kontroly navrhujem na 25. 7. 2022.
JUDr. Lucia Vendrinská
konateľka spoločnosti a štatutárny zástupca spoločnosti
Príloha:
1.	Kópia prideleného poukazu na kúpeľnú liečbu
Poznámka k začatiu výkonu daňovej kontroly
Problematiku výkonu daňovej kontroly upravujú ustanovenia daňového poriadku:
§ 44 Daňová kontrola,
§ 45 Práva a povinnosti daňového subjektu pri daňovej kontrole,
§ 46 Priebeh a ukončenie daňovej kontroly,
§ 47 Protokol,
§ 68 ods. 3 Vyrubovacie konanie.
Lehotu začatia daňovej kontroly upravuje § 46 daňového poriadku.
Podľa § 46 ods. 1 daňového poriadku sa daňová kontrola začína dňom určeným v oznámení správcu dane o daňovej kontrole. Oznámenie o daňovej kontrole musí obsahovať deň začatia daňovej kontroly, miesto výkonu daňovej kontroly, druh kontrolovanej dane a kontrolované zdaňovacie obdobie alebo kontrolované účtovné obdobie. Správca dane v oznámení určí aj lehotu na predloženie všetkých dokladov potrebných na vykonanie daňovej kontroly s poučením o následkoch ich nepredloženia.
Ak z dôvodu na strane daňového subjektu nemožno daňovú kontrolu začať v deň uvedený v oznámení o daňovej kontrole, je povinný túto skutočnosť oznámiť správcovi dane do ôsmich dní od doručenia oznámenia a dohodnúť s ním nový termín začatia, daňová kontrola však nesmie začať neskôr ako 40 dní od doručenia oznámenia o výkone daňovej kontroly. Ak správca dane nesúhlasí s návrhom zmeny dňa začatia daňovej kontroly, daňová kontrola je začatá v deň uvedený v oznámení o daňovej kontrole.
Podľa odseku 3 je správca dane oprávnený začať daňovú kontrolu aj bez oznámenia podľa odseku 1, ak to ustanovuje osobitný predpis, alebo ak o vykonanie daňovej kontroly požiadajú orgány činné v trestnom konaní, alebo ak je dôvodné podozrenie, že účtovné alebo iné doklady budú pozmenené, znehodnotené alebo zničené. V týchto prípadoch v deň začatia daňovej kontroly zamestnanec správcu dane spíše zápisnicu o začatí daňovej kontroly; v zápisnici o začatí daňovej kontroly musí byť uvedený deň začatia daňovej kontroly, miesto vykonávania daňovej kontroly, dôvod začatia daňovej kontroly, predmet daňovej kontroly a kontrolované zdaňovacie obdobie alebo kontrolované účtovné obdobie.
Ak správca dane (odsek 4) v priebehu daňovej kontroly zistí skutočnosti odôvodňujúce vykonanie daňovej kontroly aj iného zdaňovacieho obdobia alebo účtovného obdobia alebo inej dane, ktoré neboli uvedené v zápisnici o začatí daňovej kontroly alebo v oznámení o daňovej kontrole, správca dane je oprávnený rozšíriť výkon daňovej kontroly aj o iné zdaňovacie obdobie alebo účtovné obdobie alebo o inú daň; túto skutočnosť je správca dane povinný písomne oznámiť bez zbytočného odkladu kontrolovanému daňovému subjektu.
Podanie takejto žiadosti nemá štruktúrovanú formu.
Podanie nepodlieha povinnosti zaplatiť správny poplatok.